Børsmose Kirke
Børsmose Kirke er ensomt beliggende, omgivet af militært øvelsesterræn i Aal Sogns vestlige del.
Arealerne omkring kirkegården er omfattet af en naturfredning.
Kirken er en mindre (14 m) filialkirke i nyromansk stil fra 1902. Arkitekten er Fr. Bang (1821-1902). Den udgøres af et skib og et lille tresidet afsluttet kor i øst samt et tårnparti i vest.
Kirken er opført i tegl og står hvidkalket. Indgang sker fra vest gennem tårnrummet. Vestdøren er forsynet med et korsmærket tympanonfelt, dvs. en overligger over døren. I korets østende er der også en mindre dør til brug for præsten. Kirken er forsynet med rundbuede vinduer. Taget har skiferbeklædning.
Indvendig er kirken dækket af et lavt spændt tøndehvælv i træ og den runde korbue er forsynet med dekorative søjler og terningkapitæler, dvs. at søjlernes hoved er udformet som en terning.
Kirken fremstår med få mindre justeringer som ved opførelsen i 1902.
Inventaret er i overvejende grad fra kirkens opførelse, og udarbejdet på baggrund af et udkast af arkitekten. Heriblandt kan altertavlen fremhæves. Den er udført i skønvirkestil efter tegning af arkitekt Martin Nyrop, og den er forsynet med Danmarks eneste vævede alterbillede.